DA gaan Piet Retief-hofsaak fyn dophouDie mans vergader na die uitspraak met een van hul regsverteenwoordigers. (Foto: Tania Heyns/Maroela Media) Die DA se eenheid wat hofsake dophou, gaan die sogenaamde Pampoenkraal-hofsaak fyn dophou om te verseker dat die polisie en die Nasionale Vervolgingsgesag (NVG) in die belang van geregtigheid ŉ behoorlike ondersoek na die gebeure doen. Só sê Annette Steyn, die DA se woordvoerder oor landbou, na afloop van die borgtoguitspraak van Daniel Cornelis Malan (38), Cornelius Lourens Greyling (25), Othard Johann Klingenberg (53), Ignatius Michael Steynberg (31) en Zenzele Mzikayise Patric Yende (48) in die landdroshof op Piet Retief. Die besluit om borgtog aan die mans toe te staan, is uit verskillende oorde met gemengde reaksie ontvang. Hoewel talle mense verlig was oor die uitspraak, het dit betogers buite die hof opnuut woedend gelaat. ŉ Groep mense betoog al sedert die vyf mans se eerste hofverskyning buite die hof. Hulle eis geregtigheid vir Mgcini Amos Coka en Zenzele Coka, wat op 9 April op Pampoenkraal in die Dirkiesdorp-omgewing doodgeskiet is. Die vyf beskuldigdes staan tereg op aanklagte van moord op die broers. “Ons vra dat die ondersoek deeglik uitgevoer word en ons doen ŉ beroep op die nasionale polisiekommissaris, genl. Khehla Sitole, om versterkings te stuur om ŉ vinnige en diepgaande ondersoek na die voorval te verseker,” sê Steyn. “Dit is van die uiterste belang dat die ondersoek heeltemal deursigtig is, want teenstrydige berigte oor wat gebeur het, is volop.” Steyn sê ŉ deursigtige ondersoek sal uiteindelik ook rustigheid in die tans oproerige Piet Retief-gemeenskap bring. Die vyf mans sal na verwagting weer op 30 Junie in die hof verskyn.